2016թ. հունվարի երկրորդ կեսին Էրդողանը հայտարարեց, որ Թուրքիան Ռուսաստանին թույլ չի տա Սիրիայի հյուսիսում կառուցել նոր ռազմաբազա։ Դրանից առաջ ամերիկյան Fox News հեռուստաալիքը հայտնել էր, որ մոտ 100 ռուս զինծառայողներ ու փորձագետներ հայտնվել են Սիրիայի հյուսիս-արևելքում գտնվող Քամըշլը քրդաբնակ քաղաքի շրջանում և հետաքրքրվել տեղի լքյալ օդանավակայանով[71]։ Մեկ ամիս անց Թուրքիայի ԱԳՆ-ը Ռուսաստանին մեղադրեց Սիրիայում «ռազմական հանցանքներ գործելու» մեջ՝ ընդգծելով, որ նրա ավիացիան Սիրիայի հյուսիսում հարվածել է հիվանդանոցի ու դպրոցների[72]։ Հարկ է նշել, որ Թուրքիան սիրիական հակամարտության սկզբնամասում ծրագրել էր «անվտանգության գոտի» ստեղծել հենց Քամըշլըի շրջանում, որը (աշխարհագրորեն) պետք է սեպի դեր խաղար Սիրիայի, Իրաքի ու Թուրքիայի քրդերի միջև՝ կանխելով նրանց միավորումը։